SET ไร้ปัจจัยใหม่-บ่ายปรับฐานต่อแนะเข้าสะสม 8 หุ้นช่วงดัชนีย่อตัว
SET เช้านี้แกว่งแคบหลังไร้ปัจจัยหนุน และต้องรอดูตัวเลขการจ้างงานของสหรัฐคืนนี้ โดยดัชนีเจอแรงขายออกมาหลังไม่ผ่าน 1,386 จุด ด้านตลาดหุ้นภูมิภาคเคลื่อนไหวแดนลบเป็นส่วนใหญ่ บ่ายคาดดัชนีแกว่งย่ำฐาน พร้อมให้แนวต้าน 1,386 แนวรับ 1,370-1,360 จุด
4 ก.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (4 ก.ย.) แกว่งแคบหลังยังไร้ปัจจัยหนุน และรอดูตัวเลขการจ้างงานของสหรัฐคืนนี้ โดยดัชนีเจอแรงขายออกมาหลังผ่านบริเวณ 1,386 จุด ด้านตลาดภูมิภาคส่วนใหญ่อยู่ในแดนลบ
นักวิเคราะห์คาดช่วงบ่าย คงแกว่งย่ำฐาน พร้อมให้แนวต้าน 1,386 แนวรับ 1,370-1,360 จุด ขณะที่ แนะ “ซื้อ”ช่วงที่ SET พักฐานมาที่แนวรับ 1,370-1,375 จุด เช่น STEC-CK-ITD-CPALL-KTC-QH-PS และ SPALI
 
นายพิชัย เลิศสุพงศ์กิจ ผู้ช่วยกรรมการผู้จัดการ บล.ธนชาต เปิดเผยถึงตลาดหุ้นไทยเช้านี้แกว่งแคบ เนื่องจากยังไม่มีปัจจัยอะไรเข้ามา ทำให้นักลงทุนต่างรอดูตัวเลขการจ้างงานนอกภาคเกษตรเดือนส.ค.ของสหรัฐในคืนนี้ อีกทั้งเมื่อดัชนีฟื้นตัวขึ้นมาแล้วไม่ผ่านแนวต้านบริเวณ 1,386 จุด ขึ้นไปได้ก็ทำให้มีแรง take profit ออกมา และก็ยังมีการเล่นเก็งหุ้นที่มีข่าว อย่างหุ้นที่เกี่ยวข้องกับมาตรการกระตุ้นเศรษฐกิจ ซึ่งหุ้นหลายตัวก็ขึ้นรับข่าวไปหลายวันแล้ว และเมื่อวานนี้ก็มีข่าวว่าจะมีมาตรการกระตุ้นอสังหาฯ ทำให้มีการเล่นหุ้นในกลุ่มอสังหาฯขึ้นมาเมื่อวานนี้ แต่พอมาวันนี้ก็มีแรงขายออกมา เพราะยังเป็นแค่กระแสข่าว
ด้านตลาดหุ้นภูมิภาคอยู่ในช่วงพักฐานคล้ายตลาดบ้านเรา โดยต่างย่อตัวกันเป็นส่วนใหญ่ แม้ว่าตลาดในยุโรปจะปรับตัวขึ้นมาหลังประธานธนาคารกลางยุโรป (ECB) ย้ำเรื่องการทำมาตรการผ่อนคลายเชิงปริมาณ(QE) ต่อเนื่อง และถ้าจำเป็นต้องทำเพิ่มเติมก็ไม่ใช้ประเด็นใหม่อะไร
แนวโน้มการลงทุนบ่ายนี้ คาดดัชนีคงแกว่งย่ำฐาน พร้อมให้แนวต้าน 1,386 จุด ส่วนแนวรับ 1,370-1,360 จุด โดยแนะนักลงทุนที่มีพอร์ตสั้น ให้ลดพอร์ตการลงทุนลงเมื่อหุ้นพื้นตัว เน้นให้ถือเงินสดเพื่อรอช้อนซื้อในช่วงที่ย่อตัว
 
ด้านฝ่ายวิจัย ระบุในบทวิเคราะห์ (4 ก.ย.) ว่า เช้านี้มีแรงขายทำกำไรที่แนวต้าน 1,380 +/- จุด ประกอบกับตลาดหุ้นโลกอ่อนตัว กดดัน SET ลงมาที่แนวรับย่อย 1,370-1,375 จุด ซึ่งประเมินว่าการย่อตัวจะยังจำกัด และคงเป้าหมายการ Rebound ที่ 1,400-1,408 จุด เหมือนเดิม รอความชัดเจนผลลงมติรับรัฐธรรมนูญ ของ สปช.วันที่ 6 ก.ย.นี้ และมาตรการกระตุ้นเศรษฐกิจเพิ่มเติมในการประชุม ครม.สัปดาห์หน้าอีก 1 แสนล้านบาท
ทั้งนี้ แม้มีแรงขายทำกำไรสนับเข้ามาในกลุ่มรับเหมา และค้าปลีก แต่ยังแนะนำ “ซื้อ” โดยเฉพาะในช่วงที่ SET พักฐานมาที่แนวรับ 1,370-1,375 จุด โดยเฉพาะ STEC-CK-ITD-CPALL และ KTC (ลงมา ปิด Gap ทางเทคนิคแล้ว)
นอกจากนี้ยังแนะนำ “ซื้อ” กลุ่มอสังหา ที่มี Valuation ถูกด้วย PE ส่วนใหญ่ 6-8 เท่า และให้อัตราผลตอบแทนจากเงินปันผล 4% เป็นอย่างน้อย โดยเน้นไปที่ QH (ราคาต่ำกว่า NAV ที่ 2.60 บาท), PS (Presale โตดี +30% ในครึ่งปีแรกปี 58, PE ต่ำกว่าค่าเฉลี่ยในอดีต 17%), SPALI (PE ต่ำสุดในกลุ่ม และ Dividend Yield สูง 6%)
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 1,863.42 ล้านบาท ปิดที่ 5.65 บาท ไม่เปลี่ยนแปลง
AJD มูลค่าการซื้อขาย 997.05 ล้านบาท ปิดที่ 1.66 บาท เพิ่มขึ้น 0.02 บาท
SCC มูลค่าการซื้อขาย 882.39 ล้านบาท ปิดที่ 508.00 บาท เพิ่มขึ้น 12.00 บาท
ADVANC มูลค่าการซื้อขาย 726.54 ล้านบาท ปิดที่ 239.00 บาท เพิ่มขึ้น 1.00 บาท
AOT มูลค่าการซื้อขาย 636.93 ล้านบาท ปิดที่ 278.00 บาท เพิ่มขึ้น 1.00 บาท
 
ที่มา: สำนักข่าวอินโฟเควสท์